Mange i Nørresundby og Aalborgs midtby får spoleret deres nattesøvn for tiden. Når vinduerne står åbne her i varmen så skriger mågerne noget så infernalsk udenfor.

- Når nu der er rigtig varmt, så står døren til soveværelset på 1. salen jo åben, og ved tre-tiden om natten så begynder mågerne at skrige. Det er virkelig uudholdeligt, siger husejer Knud Bager, der bor på Lindholmsvej i Nørresundby. Knud Bager vil have Aalborg Kommune til at løse problemet, men ifølge kommunens skytte og naturvejleder, Klaus Valsted Godiksen, så gør man alt hvad der er muligt for at holde bestanden af måger nede. - Vi er begrænset af, hvor mange måger som Naturstyrelsen giver os tilladelse til at aflive. De seneste fem uger har kommunen taget livet af 450 mågeunger og fjernet 700 reder. Og man bliver ved indtil udgangen af august. Det er kun sket, fordi kommunen har bedt om at få en dispensation fra Naturstyrelsen.